[{"text_idx": "#000001", "text": "Mae penwythnos mwyaf y flwyddyn i griw Y Selar wedi cyrraedd, a dim syndod fod lle amlwg i Wobrau\u2019r Selar yn ein Pump i\u2019r Penwythnos yr wythnos hon..."}, {"text_idx": "#000003", "text": "Bydd rhaid i chi faddau i ni am ddangos ffafriaeth, ond mae un gig yn amlwg iawn ar y calendr wythnos yma \u2013 Gwobrau\u2019r Selar!"}, {"text_idx": "#000004", "text": "Ond anodd dadlau nad ydy\u2019r lein-yp nos Wener a Sadwrn yn goblyn o un da. Mae heno, nos Wener, yn mynd i fod yn gig reit arbennig wrth i ni dalu teyrnged i enillwyr y wobr Cyfraniad Arbennig eleni, Mark Roberts a Paul Jones. Bydd y bandiau i gyd \u2013 Lewys, Alffa, HMS Morris, Y Cledrau a Mellt \u2013 yn cynnwys ca\u0302n o o\u0302l-gatalog bandiau Mark a Paul yn eu set. Disgwyliwch glasuron gan Y Cyrff a Catatonia felly!"}, {"text_idx": "#000006", "text": "Does dim tocynnau ar o\u0302l ar gyfer nos Sadwrn, ond mae ambell un ar o\u0302l ar gyfer heno \u2013 dewch yn gynnar os am dalu ar y drws."}, {"text_idx": "#000010", "text": "Wedi blwyddyn cymharol dawl yn 2018, mae\u2019r grw\u0302p o Flaenau Ffestiniog, Yr Oria, wedi rhyddhau sengl newydd sbon o\u2019r enw \u2018Dim Maddeuant\u2019."}, {"text_idx": "#000012", "text": "Yn o\u0302l Garry, canwr Yr Oria, maen nhw bron iawn a gorffen recordio\u2019r EP ac yn gobeithio rhyddhau ym mis Ebrill."}, {"text_idx": "#000013", "text": "Mae tipyn o newid wedi bod i aelodaeth y grw\u0302p dros y flwyddyn ddiwethaf hefyd, gyda dim ond dau aelod parhaol erbyn hyn sef Garry (Hughes) a Gareth Ellis."}, {"text_idx": "#000014", "text": "Gallwn ni ddisgwyl sw\u0302n bach yn wahanol hefyd, gyda Garry\u2019n dweud eu bod nhw wedi symud i gyfeiriad mwy electronig gyda\u2019r deunydd newydd. Yn sicr mae adlais o\u2019r hen sw\u0302n yn \u2018Dim Maddeuant\u2019, ond gydag awgrym clir o\u2019r ffreshni y gallwn ddisgwyl ar yr EP newydd."}, {"text_idx": "#000017", "text": "Heddiw mae\u2019r cerddor gwerin o Ly\u0302n yn rhyddhau ei albwm cyntaf dan yr enw Pam fod y Mo\u0302r Dal Yna?"}, {"text_idx": "#000018", "text": "Os ydy enw\u2019r albwm yn swnio\u2019n gyfarwydd, mae hynny mwy na thebyg oherwydd ei fod o wedi rhyddhau trac o\u2019r un enw yn 2017."}, {"text_idx": "#000019", "text": "Mae\u2019r albwm allan ar label Recordiau Madryn, sef label y cerddor ei hun, ac mae Tegid hefyd yn rhyddhau\u2019r trac \u2018Terfysg Haf\u2019 fel sengl / prif drac oddi ar yr albwm."}, {"text_idx": "#000021", "text": "Recordiwyd yr albwm dros gyfnod o ddwy flynedd mewn stiwdio\u2019s amrywiol gan gynnwys Stiwdio Drwm, Llanllyfni, a Stiwdio Carneddi, Bethesda. Bu Tegid hefyd yn recordio\u2019n helaeth yn ei stiwdio ei hun."}, {"text_idx": "#000022", "text": "Bydd rhifyn newydd Y Selar, sydd allan am hanner nos, nos Sadwrn yma (hynny ydy ar o\u0302l i ni ddatgelu enillwyr olaf Gwobrau\u2019r Selar yn Aber) yn cynnwys Sgwrs Sydyn gyda Tegid Rhys, ynghyd ag adolygiad o\u2019r albwm \u2013 mynnwch gopi!"}, {"text_idx": "#000024", "text": "Un o\u2019r grwpiau sydd wedi datblygu fwyaf dros y deuddeg mis diwethaf, ac mae\u2019n wythnos arwyddocaol arall i Los Blancos."}, {"text_idx": "#000026", "text": "Wythnos diwethaf roedden nhw\u2019n rhyddhau eu sengl ddwbl ddiweddaraf, sef \u2018Ti Di Newid / Cadw Fi Lan\u2019 ac mae \u2018na addewid o albwm newydd yn fuan iawn."}, {"text_idx": "#000027", "text": "A gallwch chi ddysgu mwy am gynlluniau\u2019r albwm yn ein cyfweliad gyda Los Blancos yn rhifyn newydd Y Selar, lle bydd eu hwynebau pert yn llenwi\u2019r clawr hefyd!"}, {"text_idx": "#000028", "text": "Dyma un hanner y sengl ddwbl newydd, \u2018Ti Di Newid\u2019:"}, {"text_idx": "#000029", "text": "Un peth arall...: Fideo \u2018Tafla\u2019r Dis\u2019"}, {"text_idx": "#000030", "text": "Un peth trawiadol sydd wedi dal llygad craff Y Selar dros yr wythnos ddiwethaf ydy fideo newydd ar gyfer trac \u2018Tafla\u2019r Dis\u2019 gan Mei Gwynedd."}, {"text_idx": "#000031", "text": "Rhyddhaodd Mei y sengl ddiwedd mis Tachwedd fel rhagflas o\u2019i EP newydd o\u2019r un enw sydd bellach wedi\u2019i ryddhau hefyd, a nawr mae fideo animeiddio ardderchog wedi ymddangos ar-lein."}, {"text_idx": "#000033", "text": "\u201cFi\u2019n ffan mawr o gerddoriaeth Mei ac o\u2019n i\u2019n ei nabod e cyn dechrau\u2019r fideo\u201d meddai Lucy."}, {"text_idx": "#000037", "text": "Yn sicr mae\u2019r gwaith gorffenedig yn werth chweil, a gobeithio y gwelwn ni fwy o fideos cerddoriaeth tebyg yn ymddangos ganddi yn y dyfodol agos!"}]